Volkswagen tester selvkørende taxaer i sne og is

Volkswagens datterselskab Moia udvider nu sine test af autonome taxaer til ekstreme vejrforhold. I Oslo kæmper de selvkørende ID. Buzz AD-køretøjer mod sne, is og bidende kulde for at bevise, at teknologien kan fungere pålideligt – uanset vejret.

Moia, der allerede tester autonome køretøjer i Austin, Hamburg og Hannover, vil med de norske forsøg sikre, at deres selvkørende taxaer ikke kun fungerer i perfekte testmiljøer, men også i virkelighedens verden, hvor sne kan dække vejstriber, og lave temperaturer kan udfordre sensorerne.

Mange autonome bilprogrammer har primært testet teknologien i solrige byer som amerikanske Phoenix, hvor brede veje og godt vejr giver optimale forhold. Men hvis robotaxier skal blive en reel transportløsning, skal de kunne køre sikkert i al slags vejr. Det er en af de store udfordringer, Moia nu tager op.

– Brugere af mobilitetstjenester forventer en komfortabel, pålidelig og sikker transport – uanset om det er sommer eller vinter. For at sikre, at vores autonome taxaer kan fungere i hele verden, gør vi teknologien vinterklar, siger Sascha Meyer, CEO for Moia.

Video hvor Moia fortæller om testene i Oslo.

Under testen er bilen udstyret med en sikkerhedsfører, der skal gribe ind, hvis bilens systemer foretager sig noget uventet.

Stigende konkurrence – men også mange fiaskoer

Selvkørende biler har i flere år været en af de mest lovende teknologier, men mange selskaber har måttet give op. Uber overlod sit AV-program til Aurora, mens General Motors droppede Cruise AV efter massive tab. Volkswagen og Ford lukkede Argo AI, da de ikke så en umiddelbar vej til rentabilitet.

Tesla, derimod, hævder at de vil starte en kommerciel robotaxi-tjeneste i Austin, Texas, allerede i år. Hvilket nok skal tages med et gran salt, da Elon Musk har en historik for at være endog yderst optimistisk i forhold til deadlines.

Læs også: ID. Buzz bliver robotaxi i Hamborg.

Moia ejes af Volkswagen Group. Det er et datterselskab af den tyske bilkoncern og blev lanceret i 2016 som en del af Volkswagens satsning på mobilitetstjenester, herunder deleøkonomi og elektriske transportløsninger. Moia fokuserer primært på ridepooling med elektriske minibusser og opererer i byer som Hamborg og Hannover.

Volkswagen tester selvkørende taxaer i sne og is